SKRIFTLIG FORESPØRGSEL P-2368/99

af Jules Maaten (ELDR) til Kommissionen

(1. december 1999)

Om: Legionella-bakterien

1. Har Kommissionen kendskab til det nye udbrud af lungebetændelse og pontiak-feber, som forårsages af legionella-bakterien, og som er bedre kendt som legionærsygen? (Som f.eks. under den vestfrisiske florafestival i Bovenkarspel i slutningen af februar i år og på en handelsmesse i Kapellen i Belgien fra den 29. oktober til den 7. november i år)?

2. Har Kommissionen kendskab til, om man kunne have forhindret dette udbrud eller om man under alle omstændigheder havde kunnet begrænse det betydeligt, hvis der havde været pligt til at undersøge vandet på steder, som kunne have været kilden til udbruddet, f.eks. whirlpools, klimaanlæg og varmtvandssystemer?

3. Mener Kommissionen, at denne kontrol af vandet bør gøres obligatorisk på handelmesser og ved lignende foranstaltninger, hvor der er mange mennesker til stede?

4. Har Kommissionen til hensigt at iværksætte et samarbejde hen over grænserne med hensyn til informationsudveksling vedrørende legionærsygen og eventuelle lignende bakteriesygdomme?

Svar afgivet på Kommissionens vegne af David Byrne

(16. december 1999)

1. Kommissionen blev gjort opmærksom på de seneste udbrud af legionærsyge i Nederlandene og Belgien af medlemsstaternes myndigheder gennem det system for tidlig varsling og reaktion, der blev etableret ved Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1).

2. De forebyggende foranstaltninger, der er nødvendige for at mindske risikoen, må nødvendigvis omfatte mere end tilsyn med vand, som sædvanligvis af praktiske grunde ikke kan gennemføres

ofte nok til, at dette i sig selv kan være en effektiv forebyggelse. Forebyggelse af udbrud af sygdomme som den her meddelte bør derfor ske på grundlag af en række af foranstaltninger, der tager sigte på at begrænse de forskellige relevante risikofaktorer (herunder utilstrækkelig vandkvalitet, lukkede vandsystemer, vandtemperaturer og utilstrækkelige dekontamineringssystemer).

3. De seneste to udbrud af sygdomme har sat fokus på et nyt område, hvor der er risiko for legionærsyge, nemlig nationale og internationale handelsmesser, hvor offentligheden udsættes for whirlpools og andre anlæg, som kan sprede legionellabakterier. Kommissionen vurderer derfor i øjeblikket i samråd med tekniske eksperter i medlemsstaterne behovet for fællesskabsregler eller -retningslinjer for kontrol med legionærsyge for at beskytte offentligheden i sådanne sammenhænge. Det er for tidligt at sige, om konklusionen heraf vil pege på kontrol af vand eller fokusere helt og holdent på andre mere effektive kontrolforanstaltninger.

4. Det tværnationale samarbejde på området legionellainfektioner er allerede veludviklet. Det særlige net, der behandler legionærsyge (Den Europæiske Arbejdsgruppe for Legionellainfektioner (EWGLI)) blev faktisk nedsat før beslutning 2119/98/EF, og Kommissionen har støttet dens aktiviteter siden 1986. Denne tilsynsordning omfatter i øjeblikket 31 deltagerlande, og ordningen tager sigte på at indsamle oplysninger om tilfælde af legionærsyge, der rammer rejsende, således at steder, der sættes i forbindelse med mere end et tilfælde kan blive opdaget, og så myndighederne i det pågældende land kan blive underrettet. Varsling om grupper af tilfælde uden tilknytning til rejser blev for nylig lagt ind under denne ordning, hovedsagelig som reaktion på udbruddet i Nederlandene tidligere i år. Alle tilfælde, der meddeles EWGLI, meddeles videre til det land, hvor infektionen har fundet sted, og alle de øvrige deltagerlande. Denne arbejdsmetode har ført til en hurtig identifikation af udbrud af sygdomme og til en tidlig kontrol og hurtig indledning af forebyggende foranstaltninger, og ordningen indgår nu som et konkret net for bestemte sygdomme i Fællesskabets net til epidemiologisk overvågning af og kontrol med overførbare sygdomme i Fællesskabet.

(1) EFT L 268 af 3.10.1998.